МазитхукIэ улахуэ ирамытами…
«Алания» (Владикавказ) — «Спартак-Налшык» (Налшык) — 1:0 (0:0). Владикавказ. «Спартак» стадион. ЩэкIуэгъуэм и 3-м. ЦIыху 5000 еплъащ.
Судьяхэр Смирнов (Кисловодск), Шикерханов (Дербент), Хатуев (Грозный).
«Алания»: Гудиев, Хозин, Зайцев, Григорьев, Дакостэ, Дудиев (Царикаев, 76). Байрыев (Хадарцев, 61), Шемберас (Плиев, 85), Бакаев, Габулов, Пришкин (Мэшыкъуэ, 80).
«Спартак-Налшык»: Степанов, Рогочий, Засеев, Абазэ, Гарбуз, Чеботару, Руа, Коронов (Буйтрагэ, 83), Щэуей, Медведев (Гуэщокъуэ, 75), Сирадзе (Аверьянов, 46).
Топыр дигъэкIащ: Пришкиным, 70 (1:0).
Дагъуэ къыхуащIащ Байрыевым, Сирадзе, Дакостэ, Аверьяновым, Медведевым, Шемберас, Хозиным, Гуэщокъуэм, Зайцевым.
КъикIуэт зимыIэхэр «Спартак-Налшыкми» «Алания»-ми щымащIэкъым.
Къэбэрдей-Балъкъэрымрэ Осетие Ищхъэрэмрэ я футбол командэ нэхъыщхьэхэр щызэдэджэгукIэ ар сыт щыгъуи удэзыхьэхщ. Ахэр къэралпсо утыкум зэрыщызэпэщIэт лIэщIыгъуэ ныкъуэм щIигъум нэхъ лъэщыр иджыри къэс зэхэгъэкIа хъуакъым. Пэжщ, япэ дыдэу 1960 гъэм накъыгъэм и 15-м щызэIущIам Налшык и «Спартак»-р Владикавказ къикIахэм 5:1-уэ текIуат. АрщхьэкIэ зэманыр кIуэхукIэ Осетие Ищхъэрэм и командэм и зэфIэкIым хигъахъуэуэрэ къэралым и чемпион хъуну хузэфIэкIащ, европэпсо утыку щихьаи къыхэхуащ. Ди щIалэхэри совет лъэхъэнэм Урысей Федерацэм тIэунейрэ щытекIуащ.
Жагъуэ зэрыхъущи, а псори блэкIащ. НобэкIэ Iуэхур нэхъ хэплъэгъуэщ. Владикавказ и «Алания»-р япэ дивизионым щыпашэхэм ящыщ зыуэ щытми, щIыхуэм щIигъэнащи, мыгувэу зэбграутIыпщыкIыжынкIэ шынагъуэшхуэ щыIэщ. «Спартак-Налшыкращи», премьер-лигэр къызэрырагъэбгынэрэ зыкъиужьыжыфыркъым икIи турнир таблицэм и кIэух увыпIэхэм ящыщ зым щытщ. Пэжщ, Осетие Ищхъэрэ-Аланием кIуэн и пэкIэ иригъэкIуэкIа джэгугъуихым зыри къыщыпэлъэщатэкъым икIи и Iуэхухэр мащIэу иригъэфIэкIуэжат.
Мазитху хъуауэ улахуэ ирамыт пэтми, «Алания»-м и футболистхэм зэфэкI лъагэ къызэрагъэлъагъуэр куэдым яфIэтелъыджэщ. Ауэ абы бгъэщIэгъуэн хэлъкъым. Иджыпсту владикавказдэсхэм нэхъыбэу яхэту джэгур а щIыпIэм къыщалъхуа топ джэгуным зыщезыгъэса щIалэхэращ икIи, я лэжьапщIэр зэман кIыхь хъуауэ кърамытыфми, я щIыналъэм, къызыхэкIа лъэпкъым я пщIэр зэрахъумэм къару къахелъхьэ. Стадионым къекIуалIэурэ, телевизоркIэ еплъурэ къадэщI цIыху минхэм къыхуадэнукъым абыхэм зыщIрагъэхыу. Хамэ щIыпIэ къикIауэ ахъшэ къалэжьын къудей папщIэ джэгухэм апхуэдэхэр куэдкIэ къащхьэщокI.
Махуищ дэкIауэ арат Владикавказ и «Алания»-м Урысей Федерацэм и кубокыр къахьыным папщIэ ирагъэкIуэкI зэхьэзэхуэм джэгугъуэ гугъу къызэрыщрихьэлIэрэ. Абы Мэхъэчкъалэ къикIа «Анжи»-м осетинхэр щытекIуат. Ущыгугъ хъунут владикавказдэсхэр ешауэ «Спартак-Налшыкым» къыпэщIэувэну. АрщхьэкIэ дэнэт?! Къэралым и иужьрей чемпионатым и жэз медалхэр къыщызыхьахэр зэрыхагъэщIам «дамэ къатригъэкIат». Абыхэм ди щIалэхэри пэщIэтыфакъым.
Джэгур хуабжьу удэзыхьэхыу щытауэ пхужыIэнукъым. Псом хуэмыдэу абы и япэ Iыхьэр. Лъэныкъуэхэр зыр адрейм зэрыщышынэр нэрылъагъут икIи я гъуэр къагъэбыдэмэ нэхъ къащтэрт. Апхуэдэурэ зы сыхьэт ныкъуэкIэ зэпэщIэта иужькIэщ абыхэм ебгъэрыкIуэн щыщIадзар. КIуэ пэтми, «Алания»-м тепщэныгъэр иубыдащ, ауэ бжыгъэр къызэIуамыхауэ командэхэр загъэпсэхуну икIащ.
ЕтIуанэ Iыхьэр «Спартак-Налшыкым» и ебгъэрыкIуэныгъэкIэ къыщIидзащ. Мыгувэу Руа Карлос Iэмал хъарзынэ къыхукъуэкIащ, арщхьэкIэ ар зэуа топыр зы мащIэкIэ гъуэм хуэзакъым. Абы хэту Владикавказ и «Спартак» стадионыр «Упсэу, Налшык!» цIыху минхэм я къытезыгъэзэж макъ лъэщым зэщIищтащ. Апхуэдэу осетинхэм Къэбэрдей-Балъкъэрым футболым щыдихьэххэм фIыщIэ хуащIырт мылъкукIэ щытыкIэ гугъум ихуа «Алания»-р даIыгъыу къызэрыувам къыхэкIыу. Ар хуабжьу Iуэху гуапэщ. Абы игъэгушхуа «Спартак-Налшыкым» топ дигъэкIыным зы мащIэщ иIэжар. АрщхьэкIэ къыхэжаныкIыну зыхузэфIэкIар хэгъэрейхэрщ: Габуловым кърита топыр Iэзэу къигъэIэкIуэлъакIуэри Пришкиным бжыгъэр къызэIуихащ.
Джэгур иухыным иджыри дакъикъэ тIощIым щIигъу иIэжт. А зэман кIыхьыр ди щIалэхэм яхурикъунут зэIущIэр кърагъэлыну. Абы хущIэмыкъуауи пхужыIэнукъым. АрщхьэкIэ «Алания»-м и гъуащхьэхъумэхэр щыуагъэншэт.
Арати, 1:0-у «Алания»-р текIуауэ джэгур иухащ. «Спартак-Налшыкым» и Iуэхури абы щхьэкIэ куэдкIэ нэхъыкIэ хъуакъым — ар къыкIэлъыкIуэм очкоиплIкIэ япэ зэритщ.
Налшык щызэдэджэгуа «Ангушт»-мрэ «Балтика»-мрэ я зэIущIэр удэзыхьэх хъуащ. Сыхьэтрэ ныкъуэкIэ лъэныкъуэхэр зэрытегъэкIуакъым. Судьям къыщIигъуа дакъикъищыр щиухым хьэщIэхэм очкоищ къахуэзыхьа топыр дагъэкIащ.
АдэкIэ щыгъуазэ фыхуэтщIынщ япэ дивизионым хэт командэхэр иужьу зэрыджэгуам къарикIуа бжыгъэхэм: «Сибирь» (Новосибирск) — «Динамо» (Санкт-Петербург) — 0:2, «Енисей» (Красноярск) — «Мордовия» (Саранск) — 2:4, «СКА-Энергия» (Хабаровск) — «Арсенал» (Тулэ) — 3:0, «Газовик» (Оренбург) — «Торпедо» (Мэзкуу) — 0:2, «Химик» (Дзержинск) — «Салют» (Белгород) — 1:0, «Шинник» (Ярославль) — «Ротор» (Волгоград) — 1:0, «Уфа» (Уфа) — «Луч-Энергия» (Владивосток) — 0:0, «Ангушт» (Нэзрэн) — «Балтика» (Калининград) — 1:2.
КъыкIэлъыкIуэ джэгугъуэр «Спартак-Налшыкым» щэкIуэгъуэм и 10-м иригъэкIуэкIынущ. А махуэм ди щIалэхэм Новосибирск и «Сибирь»-р кърагъэблэгъэнущ.
Къэхъун Бэч.
